Marek Sobola

Mgr. Ing. Marek Sobola, PhD. (* 3. júl 1981, Žilina) je autorizovaný krajinný architekt, dizajnér a heraldik. Je členom Slovenskej komory architektov a člen Rady Konferencie biskupov Slovenska pre vedu, vzdelanie a kultúru. Žije a pôsobí v Žiline. 

V tvorbe záhradného architekta sa venuje tiež vertikálnym a strešným záhradám, inšpirovaný tvorbou Patrika Blanca, zakladateľa vertikálne zelene. Je autorom prvého pamätníka na Slovensku, ktorý je venovaný pádu meteoritu. V roku 2010 spolu so Stanislavom Mikolajom založili občianske združenie Servare et Manere, ktoré v súčasnosti organizačne zastrešuje medzinárodný projekt Strom pokoja. Medzinárodný projekt Strom pokoja oficiálne reprezentuje Slovensko pod značkou “DOBRÝ NÁPAD SLOVENSKO – GOOD IDEA SLOVAKIA”. Servare et Manere v rámci projektu na medzinárodnej úrovni spolupracuje s rôznymi osobnosťami kultúrneho, spoločenského a politického spektra. Marek Sobola je od roku 2010 riaditeľom Servare et Manere.

Marek Sobola sa venuje prevažne inštitucionálnej a osobnej cirkevnej heraldike, najmä v oblasti Oceánie a Ázie. Vytvoril erby mnohých cirkevných provincií katolíckych misií v oblasti Tichého oceánu. V roku 2018 vytvoril erb Misie sui iuris v Afganistane. Od roku 2017 je členom Liturgickej komisie Žilinskej diecézy. Je autorom, alebo spoluautorom niekoľkých publikácií a množstva odborných článkov. V roku 2016 bol iniciátorom a hlavným architektom projektu obnovy Národnej kultúrnej pamiatky, sochy sv. Jána Nepomuckého v Divine s medzinárodnou účasťou. Je tiež autor drobnej poštovej grafiky. 

V roku 2018 bolo jeho autorské dielo "Zelená stena Gothal v Liptovskej Osade" zaradené ako jedno z troch diel reprezentujúcich Slovensko na medzinárodnej výstave "Krajinná architektúra ako spoločný základ”. Výstavu organizovala Medzinárodná federácia krajinných architektov (anglicky: International Federation of Landscape Architects – IFLA EUROPE) a prezentovala európske projekty krajinnej architektúry zrealizované v rokoch 2013 – 2017. 

V roku 2021 v Žiline vytvoril spolu s pružinským sochárom Michalom Janigom Pamätník Carla Gustava Swenssona, švédskeho krajinného architekta európskeho významu.

Ocenenia a vyznamenania

Ocenenia 
Spoločnosť pre záhradnú a krajinnú tvorbu, súťaž Záhrada, park, detail roka 2016: II. miesto: Zelená stena Gothal
 Spoločnosť pre záhradnú a krajinnú tvorbu, súťaž Záhrada, park, detail roka 2016: III. miesto: Zelená stena Château Gbeľany
 Ministerstvo kultúry SR, súťaž Fénix – Kultúrna pamiatka roka 2017: Čestne uznanie za výnimočnú realizáciu projektu obnovy neskorobarokovej sochy Sv. Jána Nepomuckého v obci Divina

Vyznamenania

Dynastické 
Rumunská kráľovská rodina:
 Kráľovská medaila za vernosť (Medalia Regală pentru Loialitate), prvý slovenský držiteľ (2022).
Franko-neapolská vetva kráľovskej dynastie Bourbonovcov – Oboch Sicílií (bývalý vládnuci rod Kráľovstva oboch Sicílií):
 Bronzová Medaila Benemerenti (Medaglia Benemerenti) Rádu konštantiniánských rytierov sv. Juraja (2021).
Dynastia Romanovcov: 

  Cárska pamätná medaila „Na pamiatku 100. výročia veľkej vojny 1914 – 1918“ (2020).

Významné faleristické práce 

 Strieborný kríž Žilinskej diecézy. Ide o vyznamenanie Žilinskej diecézy založené v roku 2018 biskupom Tomášom Galisom pri príležitosti 10. výročia zriadenia diecézy. Prvý krát bolo udelené 9. februára 2018.
Medaila za zásluhy o slovenskú diplomaciu, najvyššie rezortné vyznamenanie Ministerstva zahraničných vecí a európskych záležitostí Slovenskej republiky. Autor výtvarnej podoby, spoluautor s diplomatom Ľubomírom Rehákom.

Galéria

Referencie 

Slovenskí autori náučnej literatúry
Heraldici
Krajinní architekti
Osobnosti zo Žiliny
Absolventi Slovenskej poľnohospodárskej univerzity v Nitre
Absolventi Filozofickej fakulty Univerzity Konštantína Filozofa v Nitre